SCB ตอกย้ำแนวคิด "Moment Banking" อย่างไร
ปีนี้ดูการแข่งขันในตลาด Mobile Banking อาจจะเหมือนแผ่วลงไปบ้าง เพราะก่อนหน้านี้ลด เลิก ค่าธรรมเนียมการโอน จ่าย ถอน กันมาพอสมควรแล้ว แต่ในอีกทางหนึ่งหลายแบงก์ก็กำลังเปิดช่องทางบริการใหม่ๆ เช่น สินเชื่อดิจิทัล ให้เกิดขึ้น  SCB เป็นหนึ่งในธนาคารที่ก้าวเข้ามาเป็น Digital และ Mobile Banking แบบเต็มสูบ ก่อนจะพัฒนาไปเป็น Moment Banking กับแนวคิดที่ว่า ธนาคารต้องพร้อมให้บริการได้ทุกที่ทุกเวลา ซึ่งล่าสุด สิ้นเดือน พ.ย. 62 จำนวนผู้ใช้งาน SCB Easy เพิ่มขึ้นเป็น 10.35 ล้านราย คิดเป็น 63% ของลูกค้าธนาคาร 16.36 ล้านราย ปวเรศ หวังดี ผู้อำนวยการอาวุโส ผู้บริหารสายงาน Retail Digital และรักษาการ ผู้บริหารสูงสุด กลุ่มงาน Digital Platforms ธนาคารไทยพาณิชย์ บอกว่า บริการใหม่ในปีนี้ของ SCB Easy คือ Digital Lending ทำให้ลูกค้าเข้าถึงสินเชื่อได้ทุกที่ ทุกเวลาผ่าน SCB Easy โดยถึงปัจจุบันมียอดวงเงินอนุมัติแล้วกว่า 65,000 ล้านบาท และเป็นช่องทางลงทุน โดยมีการื้อขายกองทุนกว่า 3 แสนล้านบาท ช่องทางซื้อประกันกว่า 22,000 กรมธรรม์ นอกจากนี้ ยังเป็นช่องทางสมัครและจัดส่งบัตรของธนาคารถึงบ้านลูกค้ากว่า 400,000 ใบ เป็นบริการแลกเงินต่างประเทศกว่า 1,700 ล้านบาท รวมถึงการเป็นช่องทางบริจาคเงินให้ลูกค้ากว่า 120 ล้านบาท สะท้อนแนวคิด Moment Banking ได้อย่างชัดเจน  สำหรับปี 2563 SCB เตรียมกลยุทธ์ Seamless Omnichannel Experience เชื่อมต่อความต้องการลูกค้าธนาคาร จาก ออนไลน์ ทู ออฟไลน์ (Online to Offline) ล่าสุดเปิดตัวฟีเจอร์ “EASY Mall” เพื่อให้ลูกค้าสามารถซื้อสินค้าและบริการออนไลน์ ผ่าน SCB Easy ได้โดยตรง สร้าง Engagement ระหว่างธนาคารและลูกค้าให้มากยิ่งขึ้น